钦定古今图书集成/明伦汇编/人事典/第071卷 > 西畴常言 > 《怨诗楚调示庞主簿邓治中》陶潜
## 钦定古今图书集成/明伦汇编/人事典/第071卷 > 西畴常言 > 《怨诗楚调示庞主簿邓治中》陶潜

天道幽且远，鬼神茫昧然。结发念善事，僶俛六九年。
弱冠逢世阻，始室丧其偏。炎火屡焚如，螟蜮恣中田。
风雨纵横至，收敛不盈廛。夏日长抱饥，寒夜无被眠。
造夕思鸡鸣，及晨愿乌迁。在己亦何怨，离忧凄目前。
吁嗟身后名，于我若浮烟。慷慨独悲歌，锺期信为贤。